Dag 25 – HOLLIES se TOERE
Woensdag 12 Februarie 2014
Ek is voor ses op en ry Toyota toe na 'n koppie koffie. Moeksie bly agter en wil nog 'n paar stukkies wasgoed was en die waentjie skoonmaak. Dieselfde man van gister ontvang my en ons trek die Hilux agter in die werkswinkel in. Hy sê ek moet maar rustig wees, want dit gaan 'n tydjie vat om die filter, wat toegebou is, uit en vervang te kry. Ek het geen ander keuse nie, solank hulle die probleem kan uitsorteer, tyd is aan my kant, ek is nie haastig nie.
Die werktuigkundige kom wys my die petrolfilter na n paar uur. Dit wat hy uitgooi, lyk soos modderwater! Hy kan dit nie glo nie en is verbaas dat ek hoegenaamd nog kon ry. Die verligting raak groter, die probleem is opgelos. Hy kom na sowat 'n uur weer terug en sê die nuwe filter is UITEINDELIK terug, hulle het geweldig gesukkel onder die ekstra batterystelsel en kon nie al die skroewe terugkry om die brackets vas te maak nie. Hy sit drie skroefies in my hand en sê ek moet dit laat doen as ek weer die Hilux invat vir 'n diens. Hy beveel ook aan dat ek die petroltenks (ek het 'n long range tenk ook in) moet laat uitspoel by die eerste geleentheid, maar die skoon filter behoort nie probleme te gee tot in die Kaap nie. Hulle kan dit hier ook doen, maar dan moet ek ten minste twee dae wag wat nie nodig is nie, want ek moet die Hilux laat diens in die Kaap. Dis 'n redelike troos en ek hoop sy woorde is waar, want ons gaan nog baie sand ry voor ons in die Kaap aankom.
By die kamp pak ons fluks op en vat die pad Mc Dougalsbaai toe. Dis net na elf en die rit is ekstra lekker as ek met die petrolpedaal speel, net om seker te maak als is reg. Ek geniet weer die Hilux, soos ek altyd het. Die 290km draai van Port Nolloth na Springbok en terug was die moeite werd.
By Mc Dougalsbaai het Anton besluit om "luuks" te gaan en 'n huisie die vorige dag al bespreek waar hulle oorgeslaap het. Dit kos nie baie oortuiging toe ek die prys hoor om die "luuksheid" met Anton-hulle te deel nie. Hy en Magda sê hierdie een is op hulle, wil ons bietjie bederf.
Ons gaan besoek die museum op Port Nolloth en George, self 'n diamant duiker in sy vroeë dae, raak opgewonde as hy al die staaltjies van die dorp en sy diamant geskiedenis vertel. Wat 'n belewenis! Die prentjie van sy huis waar ons verbygery het in Mc Dougalsbaai, verskyn voor my as hy vertel waar hy bly. Die huis wat niemand kan miskyk nie, eksentriek met al die skulpe, toue, dryfhout en items van skepe wat op die werf uitgestal word.
Ons doen 'n paar aankope en ry na die hawe waar ons op soek is na 'n vars vis en met die afklimslag stap ek in die leeu se bek, want sien, ek vra dadelik by die vrou langs die geboutjie waar is die skuite waar ek 'n vars vissie kan koop? Ek besef nie sy is die eienaar van die winkel waar die skuite hulle vis kom verkoop nie. Hoe durf ek sê haar winkel vis is nie vars nie, ek kan self kom kyk. Ek moes lelik reïtereer en groot omverskoning vra toe ek die vars snoek op die tafels sien wat besig is om gevlek te word. Ons kies 'n redelike grote, want koue gebraaide snoek is altyd lekker as padkos.
Daar is manne van die weermag wat kamp hier op die kampterrein en Anton en ek kyk na die oefeninge wat hulle doen met rubber-ducks hier vlak in die see.
Op die stoep van ons huisie sit ons en is vasgevang in die betowerende sonsondergang wat oor die see afspeel met die mis wat stadig inkom en die rye flaminke wat op die horison verbyvlieg om ekstra wow aan die prentjie te verleen. Glasie wyn in die hand en die vuur wat brand, vertel ons mekaar hoe sleg dit die vorige aand was toe ons nie bymekaar kon wees nie.
Die groot snoek braai stadig op die kole, hy moet nie gejaag word nie en Anton sê ons gaan lekker padkos oorhou vir more. Die sous (suurlemoen, botter, knoffel en appelkooskonfyt) word deurlopend aangesmeer. Snoek moet gaar wees, soos enige vis, maar meeste mense braai hom droog, dan is hy nie lekker nie. Die wyn en knoffelbrood maak ons honger, want toe ons weer sien, is daar NIKS van die snoek oor nie. Alles opgevreet! Dit was 'n lekker kuier, ekstra lekker met 'n vars vis op die kole so langs die see en goeie geselskap.
4 thoughts on "Dag 25"
April 28, 2020 at 09:56
Ek merk op dat jul beplan of was al in Kaokoland. Wanneer kan ons verwag om die weergawe van die toer te beleef.
Ek is soos n kind wat nie kan wag vir die verjaarsdag geskenk. Nou eers dag 25, is nog vêr na dag 82.
Graag wil ek verneem of jul by enige plekke bespreek het, veral NP?
Het jul voor dooiemansdeur gekom, indien by welke plekke?
Bennie, sal maar blog moet lees t.o.v. besprekings ens. Kaokoland done & dusted. Begin plasings na Om SA, en daarna Namib Woestyn se plasings.
Heerlik, ons beplan n soortgelyke trip in die volgende jaar. Kan al sien dat daar lekker kuier plekke is.